18/05/2022 | Administración Autonómica
Xunta de Galicia
Vicepresidencia segunda e Consellería de Economía, Empresa e Innovación
Xefatura Territorial da Coruña
Servizo de Enerxía e Minas
Resolución do 4 de maio de 2022, pola que se autoriza administrativamente e aproba o proxecto de execución dunha infraestrutura gasística en Arteixo, promovido por NEDGIA GALICIA, SA. (IN627A 2021/12-1)

Logo de examinar o expediente instruído por pedimento da empresa NEDGIA GALICIA, SA. con enderezo para os efectos de notificacións na rúa Lisboa, Edificio Área Central, local 31 HIJ, 15707 Santiago de Compostela (A Coruña), resultan os seguintes: Primeiro. Por Resolución de 17/01/2001, da entón nomeada Dirección Xeral de Industria, Enerxía e Minas, aprobouse o proxecto para a execución do gasoduto denominado EJE BERGANTIÑOS promovido pola empresa Gas Directo, SA nos termos municipais de Arteixo, A Laracha e Carballo (A Coruña). Segundo. Mediante Resolución do 27/07/2016, da entón nomeada Dirección Xeral de Enerxía e Minas, autorizouse a transmisión das instalacións de gas natural canalizado que Gas Directo, SAU tiña na Comunidade Autónoma de Galicia a favor de Gas Galicia SDG, SA (actualmente NEDGIA GALICIA, SA). Terceiro. Coa orixe no treito do gasoduto EJE BERGANTIÑOS que transcorre polo termo municipal de Arteixo (identificación RAA-I015.1), NEDGIA GALICIA, SA acordou con Xestur, SA a execución da conexión para subministro de gas natural ás futuras instalacións de Estrella Galicia no Polígono Industrial de Morás en Arteixo (A Coruña). Conforme ao anterior e coa finalidade de cumprimentar as esixencias técnicas de conexión coa rede de distribución necesarias para atender a petición de subministro de gas feita por Estrella Galicia, Hijos de Rivera, SAU para un novo establecemento industrial (fábrica de cervexa) a construír no Polígono de Morás (termo municipal de Arteixo), con data 14/12/2021 a empresa distribuidora NEDGIA GALICIA, SA presentou diante desta xefatura territorial, entre outra, a seguinte documentación: a. Proxecto técnico das instalacións denominado Proyecto de ejecución de instalaciones para la nueva acometida de gas natural en acero DN 6” en MOP 16 BAR a la industria Estrella Galicia, no Concello de Arteixo, subscrito por Nicolas Ramon Rog Karoum, enxeñeira técnico industrial (colexiada nº 25.430 del COITIM). Proxecto GDAG16210900026901. b. Declaración responsable asinada o 03/12/2021 pola técnica proxectista, nos termos dispostos na Instrución 5/2012, do 15 de novembro, da Dirección Xeral de Enerxía e Minas (DOG nº 229, do 30/11/2012) sobre os criterios a aplicar para esixir visado colexial en materia de industria e enerxía. c. Solicitude de outorgamento de autorización administrativa e de aprobación do proxecto de execución das instalacións recollidas no antedito proxecto. Para a súa tramitación, á antedita solicitude foille asignado o número de expediente administrativo IN627A 2021/12-1. Cuarto. Por Acordo do 12/01/2022, da xefatura territorial da Coruña, someteuse a información pública a solicitude feita por NEDGIA GALICIA, SA, de outorgamento da autorización administrativa da infraestrutura gasista de distribución recollida no proxecto denominado Proyecto de ejecución de instalaciones para la nueva acometida de gas natural en acero DN 6” en MOP 16 BAR a la industria Estrella Galicia, no Concello de Arteixo, aos efectos previstos no artigo 73 da Lei 34/1998, de 7 de outubro, do Sector de Hidrocarburos (BOE nº 241, do 08/10/1998) e no artigo 78 do Real decreto 1434/2002, de 27 de decembro, polo que se regulan as actividades de transporte, distribución, comercialización, subministro e procedementos de autorización de instalacións de gas natural (BOE nº 313, do 31/12/2002). Este acordo publicouse no DOG nº 18, do 27/01/2022, no BOP nº 12, do 19/01/2022 e nos xornais La Voz de Galicia e La Opinión de A Coruña de data 19 de xaneiro de 2022. Igualmente, foi exposto durante o prazo de vinte (20) días hábiles nas dependencias da xefatura territorial da Consellería de Economía, Empresa e Innovación da Coruña. Quinto. Aos efectos do establecido no artigo 56 da Lei 34/1998, do 7 de outubro, do sector de Hidrocarburos, nos termos establecidos no artigo 73 da dita lei e nos artigos 80 e 84 do Real decreto 1434/2002, do 1 de decembro, polo que se regulan as actividades de transporte, distribución, comercialización, subministro e procedementos de autorización de instalacións de gas natural, o 14/01/2022 remitiuse separata do proxecto da instalación de referencia ao Concello de Arteixo para que no prazo de vinte (20) días prestase a súa conformidade ou manifestase a súa oposición á solicitude de outorgamento da autorización administrativa e de aprobación do proxecto de execución feita polo promotor e, se fora o caso, emitira o condicionado técnico correspondente. Os informes recibidos, cos condicionados establecidos no seu caso, remitíronse a NEDGIA GALICIA, SA para a súa conformidade ou para que presentase os reparos que estimase procedentes. Unha vez rematada a tramitación do procedemento e previo a ditar esta resolución someteuse o trámite de toma de vista por dez días a todos os que ostentan a condición de interesado no expediente.1. O xefe territorial da Coruña da Consellería de Economía, Empresa e Innovación é competente para resolver o presente expediente, ó abeiro do disposto no artigo 2 da Orde do 30 de novembro de 1999, da Consellería de Industria e Comercio sobre a tramitación de autorizacións administrativas das canalizacións de gas (DOG nº 244, do 21/12/1999), no Decreto 9/2017, do 12 de xaneiro, da Consellería de Economía, Emprego e Industria, polo que se establecen os órganos competentes para a resolución dos procedementos de autorización de instalación eléctricas que sexan competencia da Comunidade Autónoma de Galicia (DOG nº 22, do 01/02/2017) e no Decreto 230/2020, do 23 de decembro, da Vicepresidencia Segunda e Consellería de Economía, Empresa e Innovación, polo que se establece a estrutura orgánica da Vicepresidencia Segunda e Consellería de Economía, Empresa e Innovación (DOG nº 5, do 11/01/2021). 2. A normativa de aplicación a este expediente é: · Lei 34/1998, de 7 de outubro, do Sector de Hidrocarburos (BOE nº 241, do 08/10/1998) modificada pola Lei 12/2007, de 2 de xullo (BOE nº 158, do 03/07/2007). · Real decreto 1434/2002, do 27 de decembro, polo que se regulan as actividades de transporte, distribución, comercialización, subministro e procedementos de autorización das instalacións de gas natural (BOE nº 313, do 31/12/2002). · Real decreto 919/2006, de 28 de xullo, polo que se aproba o Regulamento técnico de distribución e utilización de combustibles gasosos e as súas Instrucións Técnicas Complementarias ICG 01 a 11 (BOE nº 211, do 04/09/2006) e, en particular, o disposto na ITC-ICG 01 Instalaciones de distribución de combustibles gaseosos por canalización. · Decreto 62/2010, do 15 de abril, da Consellería de Economía e Industria, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP) (DOG nº 77, do 26/04/2010). · Decreto 51/2011, do 17 de marzo, da Consellería de Economía e Industria, polo que se actualiza a normativa en materia de seguridade industrial na Comunidade Autónoma de Galicia para a súa adaptación á Directiva 2006/123/CE do Parlamento Europeo e do Consello, de 12 de decembro de 2006, relativa aos servizos no mercado interior (DOG nº 65, do 01/04/2011). 3. As características mais significativas das instalacións recollidas no proxecto Nueva acometida de gas natural en acero DN 6” en MOP 16 BAR a la industria Estrella Galicia, no Concello de Arteixo, para as que se está a solicitar o outorgamento da autorización administrativa e de aprobación do proxecto de execución, son  Finalidade do proxecto: subministración de gas natural a un establecemento industrial propiedade de Estrella Galicia, a construír no Polígono de Morás (termo municipal de Arteixo, A Coruña).  Obxecto do proxecto: construción dunha acometida de gas natural en aceiro Øn 6”, de 25 metros de lonxitude, coa orixe na rede de aceiro Øn 10” EJE BERGANTIÑOS existente (identificación RAA-I015.1) e remate va válvula de acometida Øn 6” a instalar no establecemento industrial de Estrella Galicia.  Presión de operación (MOP): 16 bar.  Instalacións auxiliares: válvula de acometida de Øn 6”.  Orzamento de execución material: 21.745, 82 €. 4. O Artigo 2º da Orde do 30 de novembro de 1999 sobre a tramitación de autorizacións administrativas das canalizacións de gas, determina que (.) correspóndelles ás delegacións provinciais (actuais xefatura territoriais), en tanto non se alteren os termos das autorizacións administrativas ditadas por órgano superior, a autorización administrativa do resto de instalacións, coas seguintes puntualizacións: a) Instalacións que requiren autorización individual: As canalizacións de presión máxima de servicio entre 4 e 16 bar con diámetro maior de 114,3 mm (4’’). 5. Non consta no expediente que fora presentada alegación algunha referente á solicitude feita por NEDGIA GALICIA SA durante o período legal previsto no trámite de información pública, nin durante o trámite de audiencia ós interesados.6. Con data 21/01/2022, o Concello de Arteixo remitiu o informe da separata no que sinalaba, en síntese, o seguinte: Vista a documentación técnica presentada o proxecto carece do anteriormente mencionado (fai referencia a unha memoria urbanística como documento específico e independente), polo que, deberase dar cumprimento o establecido na Lei 2/2016 de 10 de febreiro, do solo de Galicia (LSG) e o Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do chan de Galicia por outra banda deberá de achegar a obra pretendida grafiada sobre a planimetría das NNSS do Concello de Arteixo. Deste informe deuse traslado o 27/01/2022 á empresa NEDGIA GALICIA SA que respondeu ao mesmo presentando o 25/02/2022 un escrito de reparos a dito informe. Estes reparos, foron remitidos o 07/03/2022 ao Concello de Arteixo para a súa avaliación, que remitiu o 11/03/2022 e na que sinala, en síntese: Para mellor entendemento, comunícaselle que non se están a cuestionar outro tipo de consideracións ás que fai mención o escrito de contestación que foi presentado. O que se lle está requirindo, en cumprimento do artigo 353.2. d) do RLSG, é unha adenda; un anexo; unha ampliación da documentación técnica presentada para poder informar da viabilidade da intervención. Á vista dos diferentes informes achegados polo Concello de Arteixo e das valoracións que sobre os ditos informes presentou o promotor, o servizo técnico desta xefatura territorial informa: - O que se estaba a solicitar por esta xefatura territorial ao Concello de Arteixo mediante da remisión da separata era, segundo o procedemento de autorización, que o dito Concello amosase a súa conformidade ou oposición á solicitude de outorgamento da autorización administrativa e, se fora o caso, emitira o condicionado técnico que considerase axeitado para a aprobación do proxecto de execución. - O artigo 67.3 da Lei 34/1998, de 7 de outubro, do Sector de Hidrocarburos establece que a autorización e a aprobación do proxecto serán outorgadas pola Administración competente, sen prexuízo das concesións e autorizacións sobre protección do dominio público que sexan necesarias, de acordo con outras disposicións que resulten aplicables, a correspondente lexislación sectorial e en especial as relativas á ordenación do territorio, urbanismo e ó medio ambiente. - En relación ao contido do informe achegado polo Concello de Arteixo debemos salientar que o Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia, dispón no seu artigo 353.2. d): Ás solicitudes de licenzas que se refiran á execución de obras ou instalacións deberá achegarse proxecto completo redactado por técnico competente, na forma e co contido que se indica a continuación. - A maiores, debemos lembrar que o Decreto lexislativo 1/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de política industrial, establece os actos que non precisan licenza: (.) 1) Están exentos de actividade ou funcionamento e de licenza urbanística os actos de uso do solo ou do subsolo incluídos nas resolucións de outorgamento de dereitos mineiros e nos proxectos ou instalacións de produción, transporte e distribución de enerxía eléctrica ou de gas para cuxa autorización ou concesión sexa competente a Xunta de Galicia, cando no procedemento de autorización ou no da súa avaliación ambiental estea previsto o trámite de audiencia ao concello ou informe municipal e o proxecto ou instalación sexan compatibles co planeamento e a normativa urbanísticos.2) En tales casos, obtida a autorización ou concesión, a persoa titular da instalación ou concesión presentará a comunicación previa prevista na normativa urbanística e na Lei 9/2013, do 19 de decembro, do emprendemento e da competitividade económica de Galicia. Considerando o exposto, a xuízo dos técnicos que subscriben, non nos atopamos ante a negativa ou oposición da solicitude formulada, nin ao establecemento dun condicionado técnico contrario a solución técnica recollida no proxecto de execución, polo seguinte: - Na documentación técnica remitida ao Concello de Arteixo atópanse descritas e definidas co suficiente grado de detalle as canalizacións proxectadas, así como o procedemento de execución, para dar resposta dun xeito axeitado as solicitude formulada. - A lexislación invocada polo Concello de Arteixo, para non dar resposta ao informe solicitado, resulta aplicable ao procedemento a seguir ante unha solicitude de licenza municipal, de tal xeito que entendemos que que non nos atopamos ante a negativa ou oposición da solicitude formulada nin ao establecemento dun condicionado técnico contrario a solución técnica recollida no proxecto de execución ao non resultar procedente establecer un procedemento de outorgamento da licenza municipal como un impedimento cara a informar o requirido e/ou establecer o condicionado técnico que se considere oportuno. - Por outra banda, entendemos que non procede facer ningunha valoración neste expediente sobre a necesidade de tramitar unha licenza sobre instalacións que se atopan exentas deste trámite segundo o establecido nun Decreto lexislativo. - O informe solicitado ao Concello de Arteixo ten un carácter preceptivo, pero o procedemento establecido no Real decreto 1434/2002, de 27 de decembro non o determina como vinculante, polo que a omisión do mesmo non paraliza nin condiciona a resolución das solicitudes feitas por NEDGIA GALICIA, SA. - Que unha vez analizado o expediente as instalacións proxectadas cumpre cós requisitos regulamentarios. De acordo co todo o indicado RESOLVO: 1. Autorizar administrativamente e aprobar o proxecto de execución das instalacións de gas canalizado proxectadas e descritas nos antecedentes, para a súa execución no prazo máximo dun ano dende a publicación desta Resolución.2. A autorización das instalacións concederase cas seguintes condicións:  A Aprobación do proxecto de execución solicitada por NEDGIA GALICIA S. A. outorgarase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións, de acordo con outras disposicións que resulten aplicables, e en especial as relativas á ordenación do territorio e ó medio ambiente.  Antes do inicio das obras NEDGIA GALICIA S. A. poñerá en coñecemento de todas as Administracións, organismos ou empresas de servizo público ou de servizos de interese xeral con bens e dereitos ó seu cargo das respectivas afeccións que se estiveran a xerar coa execución das instalacións, coa finalidade de que poidan avaliar o seu contido, e establecer os condicionantes que estimen oportuno.  Previo o inicio das obras deberán achegar a esta Xefatura Territorial todas as autorizacións e permisos dos titulares dos bens afectados pola instalacións proxectadas, xunto ca designación da razón social da empresa instaladora autorizada de gas que vai a realizar as obras e o director de obra responsable delas.  A empresa distribuidora vixiará que as canalizacións de gas respecten en todo momento as esixencias dispostas nas autorizacións e/ou informes emitidos por outras Administracións, organismos ou empresas de servizo público ou de servizos de interese xeral e, en particular, naquelas zonas nas que no subsolo se encontren instalados outros servizos, tales como electricidade, telecomunicacións, subministración de auga, etc., as conducións do gas serán instaladas de xeito que se cumpran escrupulosamente as distancias de seguridade previstas nas súas respectivas normativas sectoriais.  De conformidade cós criterios e esixencias previstos na regulamentación vixente, deberanse instalar os elementos de seguridade que sexan necesarios, particularmente válvulas, coidando da súa accesibilidade.  Si durante a fase de execución das obra se tivesen que adoptar medidas técnicas non contempladas neste proxecto e no proxecto inicialmente autorizado, e previo súa execución, deberase de dispoñer do pertinente visto bo desta Xefatura Territorial.  Todas as modificación efectuadas na fase de execución deberán de ser recollidas na dirección de obra, sempre e cando non superen un 20% respecto as instalacións recollidas neste proxecto, e só no que se refire ó cambio de trazado, superado este límite deberán achegar a correspondente addenda para a súa aprobación por parte desta Xefatura Territorial.  Esta Xefatura Territorial reservarase o dereito a deixar sen efecto a autorización que se estime procedente emitir, no momento no que se comprobe o incumprimento das condicións regulamentarias ou de calquera das condicións precedentes.  Aos efectos da posta en marcha parcial das instalacións, presentarase un certificado da empresa distribuidora e da empresa instaladora de superación das probas regulamentarias realizadas baixo a supervisión do director de obra responsable delas, e o seu Certificado de dirección de obra. Contra a presente resolución, que non é definitiva en vía administrativa, cabe interpor recurso de alzada ante o conselleiro da Vicepresidencia Segunda e Consellería de Economía, Empresa e Innovación no prazo dun mes, contado a partir do día seguinte ao da súa notificación ou publicación nos termos establecidos nos artigos121 e 122 da Lei 39/2015, do 1 de outubro, do 26 de novembro, do Procedemento Administrativo Común da Administracións Publicas sen prexuízo de que os interesados poidan interpor calquera outro recurso que se considere pertinentes. A Coruña, 4 de maio de 2022 O xefe territorial Isidoro Martínez Arca